KOMMISSIONENS DIREKTIV 96/55/EF af 4. september 1996 om tilpasning til den tekniske udvikling for anden gang af bilag I til Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (chlorerede opløsningsmidler) (Tekst af betydning for EØS)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 76/769/EØF (1) af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater, senest ændret ved direktiv 94/60/EF (2), særlig artikel 2a, indført ved direktiv 89/678/EØF (3), og

ud fra følgende betragtninger:

Nogle chlorerede opløsningsmidler kan være sundhedsfarlige/miljøfarlige og bør ikke anvendes i stoffer og præparater, der sælges til privat brug;

i Europa-Parlamentets og Rådets direktiv 94/60/EF om 14. ændring af direktiv 76/769/EØF anføres det, at otte chlorerede opløsningsmidler ikke må anvendes i stoffer og præparater, som markedsføres med henblik på salg til private;

det har siden vist sig, at disse chlorerede opløsningsmidler også kan udgøre en sundhedsfare/miljøfare, hvis de anvendes i stedet for de nu almindeligt anvendte opløsningsmidler i åbne systemer såsom til overfladerensning og rensning af vævede stoffer;

brugen af de otte chlorerede opløsningsmidler bør ligeledes forbydes i stoffer og præparater, markedsført til sådanne anvendelser i åbne systemer;

de begrænsninger for anvendelsen af chlorerede opløsningsmidler, der er fastsat i dette direktiv, tager hensyn til den nuværende viden og de nu anvendte teknikker for så vidt angår mere sikre alternativer;

dette direktiv er baseret på en foreløbig analyse af de risici, der er forbundet med chlorerede opløsningsmidler, og af fordele og ulemper ved begrænsninger; en generel vurdering af en risiko, chloroform indebærer for mennesker og miljø, gennemføres i henhold til Rådets forordning (EØF) nr. 793/93 (4) og Kommissionens forordning (EF) nr. 1488/94 (5);

dette direktiv berører ikke Fællesskabets minimumsforskrifter for beskyttelse af arbejdstagere i bl.a. Rådets direktiv 89/391/EØF (6) og i særdirektiver baseret herpå, herunder Rådets direktiv 90/394/EØF (7);

foranstaltningerne i dette direktiv er i overensstemmelse med udtalelse fra Udvalget for Tilpasning til den Tekniske Udvikling af direktiver om fjernelse af tekniske hindringer for handel med farlige stoffer og præparater -

UDSTEDT FØLGENDE DIREKTIV:

Artikel 1

Bilag I til direktiv 76/769/EØF tilpasses til den tekniske udvikling som angivet i bilaget til nærværende direktiv.

Artikel 2

Medlemsstaterne vedtager og offentliggør de bestemmelser, der er nødvendige for at efterkomme dette direktiv, senest den 31. december 1997 og underretter straks Kommissionen herom. De anvender disse bestemmelser fra den 30. juni 1998.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv er rettet til medlemsstaterne.

Udfærdiget i Bruxelles, den 4. september 1996.

På Kommissionens vegne

Martin BANGEMANN

Medlem af Kommissionen

(1) EFT nr. L 262 af 27. 9. 1976, s. 201.

(2) EFT nr. L 365 af 31. 12. 1994, s. 1.

(3) EFT nr. L 398 af 30. 12. 1989, s. 24.

(4) EFT nr. L 84 af 5. 4. 1993, s. 1.

(5) EFT nr. L 161 af 29. 6. 1994, s. 3.

(6) EFT nr. L 183 af 29. 6. 1989, s. 1.

(7) EFT nr. L 196 af 26. 7. 1990, s. 1.

BILAG

I bilag I til direktiv 76/769/EØF erstattes punkterne 33 til og med 40 af følgende punkter:

>TABELPOSITION>